ราคาทองปิดร่วง 19 ดอลล์ ขณะตลาดจับตาประชุมเฟด
สัญญาทองคำตลาดนิวยอร์กปิดปรับตัวลงต่อเนื่องเมื่อคืนนี้ (9 ก.ย.) โดยได้รับแรงกดดันจากสกุลเงินดอลลาร์ที่แข็งค่า ขณะที่นักลงทุนยังคงจับตาดูความเป็นไปได้เกี่ยวกับการปรับขึ้นอัตราดอกเบี้ยของธนาคารกลางสหรัฐ (FED)
10 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (9 ก.ย.) ดิ่งลง 19.00 ดอลลาร์ ที่ 1,102.00 ดอลลาร์/ออนซ์, สัญญาโลหะเงินส่งมอบเดือนธ.ค.ปิดลดลง 17.90 เซนต์ ที่ 14.576 ดอลลาร์, สัญญาพลาตินัมส่งมอบเดือนต.ค.ปิดร่วงลง 21.70 ดอลลาร์ ที่ 981.20 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปิดปรับลง 8.60 ดอลลาร์ ที่ 577.95 ดอลลาร์/ออนซ์
ราคาทองได้รับแรงกดดันจากดอลลาร์ที่แข็งค่าขึ้น หลังจากข้อมูลตำแหน่งงานว่างในสหรัฐที่พุ่งสูงเป็นประวัติการณ์ในเดือนก.ค.ได้หนุนความหวังเกี่ยวกับการปรับขึ้นอัตราดอกเบี้ยของเฟด กระทรวงแรงงานสหรัฐเปิดเผยว่า ตำแหน่งงานนอกภาคเกษตรที่เปิดรับสมัครโดยสถานประกอบการในสหรัฐพุ่งขึ้นสู่ระดับ 5.75 ล้านตำแหน่งในเดือนก.ค. ซึ่งเป็นระดับสูงสุดเป็นประวัติการณ์นับตั้งแต่เริ่มมีการรวบรวมข้อมูลในปี 2543 ซึ่งสะท้อนให้เห็นถึงภาวะแข็งแกร่งของตลาดแรงงานสหรัฐ
ด้านนักวิเคราะห์คาดการณ์ก่อนหน้านี้ว่า ตำแหน่งงานว่างจะเพิ่มขึ้นสู่ระดับ 5.29 ล้านตำแหน่งในเดือนก.ค. ขณะเดียวกัน นักลงทุนยังคงมีความระมัดระวังในการถือครองทองคำ ก่อนที่เฟดจะประชุมนโยบายการเงินในสัปดาห์หน้า ซึ่งคาดกันว่าจะมีความชัดเจนมากขึ้นเกี่ยวกับทิศทางการดำเนินนโยบายการเงินของสหรัฐ